ซาราห์ เฟอร์กูสัน

**ซาราห์ มาร์กาเรต เฟอร์กูสัน** (; เกิด 15 ตุลาคม พ.ศ. 2502) ชื่อเล่น **เฟอร์กี** () เป็นนักเขียน, โฆษก, ผู้ผลิตภาพยนตร์, นักอุปถัมภ์องค์กรการกุศล และผู้มีชื่อเสียงทางโทรทัศน์ชาวสหราชอาณาจักร เป็นอดีตพระชายาในแอนดรูว์ เมานต์แบตเทน วินด์เซอร์ พระราชโอรสพระองค์ที่สองในสมเด็จพระราชินีนาถเอลิซาเบธที่ 2 กับเจ้าชายฟิลิป ดยุกแห่งเอดินบะระ

ซาราห์เป็นธิดาของรอนัลด์ เฟอร์กูสัน กับซูเซิน บาร์รันเตส (สกุลเดิม ไรท์) แอนดรูว์กับซาราห์มีพระธิดาด้วยกันสองพระองค์ คือ เจ้าหญิงเบียทริซ และเจ้าหญิงยูเชนี ผู้สืบราชสันตติวงศ์สหราชอาณาจักรลำดับที่เก้าและสิบ ตามลำดับ

## สมรส
ซาราห์สมรสกับแอนดรูว์ เมานต์แบตเทน วินด์เซอร์ เมื่อวันที่ 23 กรกฎาคม พ.ศ. 2529 ณ เวสต์มินสเตอร์แอบบีย์ สมเด็จพระราชินีนาถทรงพระราชทานพระอิสริยยศ *[[ดยุกแห่งยอร์ก]]* แก่แอนดรูว์ หลังการเสกสมรสซาราห์จึงได้รับฐานันดรศักดิ์ชั้น *รอยัลไฮนิส* และบรรดาศักดิ์ *[[ดัชเชสแห่งยอร์ก]]* ตามสามีโดยอัตโนมัติ

ทั้งสองมีพระธิดาสองพระองค์คือเจ้าหญิงเบียทริซ (ประสูติ 8 สิงหาคม พ.ศ. 2531) และเจ้าหญิงยูเชนี (ประสูติ 23 มีนาคม พ.ศ. 2533) หลังการเสกสมรส ดัชเชสแห่งยอร์กมีน้ำหนักเพิ่มขึ้นกว่า 100 กิโลกรัม แท็บลอยด์ของสหราชอาณาจักรเรียกเธอว่า "ดัชเชสออฟพอร์ก" (Duchess of Pork) หรือดัชเชสแห่งเนื้อหมู ด้วยความเหยียดหยัน

## แยกกันอยู่และการหย่า
ในหนังสือชีวประวัติของซาราห์ แบรดฟอร์ด ระบุว่าซาราห์ไม่อาจทนพระสวามีซึ่งประกอบพระกรณียกิจในฐานะทหารเรือและต้องห่างจากบ้านไปนาน ๆ ต่อมา พ.ศ. 2534 ทั้งสองมีปัญหาครอบครัวและแยกกันอยู่ เพราะเจ้าชายแอนดรูว์ต้องเดินเรือตลอด และมีผู้พบว่าดัชเชสแห่งยอร์กไปอยู่ในบริษัทแห่งหนึ่งกับผู้ชายคนอื่น หนึ่งในนั้นคือสตีฟ ไวแอต มหาเศรษฐีชาวเท็กซัส ดยุกและดัชเชสแห่งยอร์กจึงออกประกาศว่าทั้งสองพระองค์ทรงแยกกันอยู่เมื่อวันที่ 19 มีนาคม พ.ศ. 2535 หลังการประกาศว่าทรงแยกกันอยู่ สำนักพระราชวังจึงมีประกาศว่าต่อจากนี้ไป ดัชเชสแห่งยอร์กจะไม่ร่วมประกอบพระกรณียกิจในนามของสมเด็จพระราชินีนาถ และสมเด็จพระราชินีนาถมีพระราชกระแสว่ามิทรงเกี่ยวกับข้องกับปัญหาหนี้สินต่าง ๆ ของดัชเชสแห่งยอร์ก

มีผู้แอบถ่ายภาพของดัชเชสแห่งยอร์กขณะเปลือยท่อนบนและอาบแดดกับจอห์น ไบรอัน ผู้จัดการฝ่ายการเงินชาวอเมริกัน ตีพิมพ์โดยเดลีมีร์เรอ แท็บลอยด์ของสหราชอาณาจักรเมื่อเดือนสิงหาคม พ.ศ. 2535 ดัชเชสต้องทนทุกข์กับการถูกเย้ยหยันจากประชาชนอย่างกว้างขวาง และกลายเป็นรอยร้าวระหว่างซาราห์กับพระราชวงศ์สหราชอาณาจักร พ.ศ. 2538 เจ้าหญิงมาร์กาเรต เคาน์เตสแห่งสโนว์ดอน พระมาตุจฉาในดยุกแห่งยอร์ก ประทานช่อดอกไม้แด่ซาราห์พร้อมแนบลายพระหัตถ์เนื้อความว่า "สิ่งที่เธอทำต่อครอบครัวมันน่าละอายเหลือจินตนาการ"

การหย่าสิ้นสุดในวันที่ 30 พฤษภาคม พ.ศ. 2539 หลังการหย่าซาราห์ได้รับเงิน 15,000 ปอนด์ต่อปี เพราะเป็นข้อตกลงหลังการหย่า และเธออ้างต่อเวตวอตเชอร์ในฐานะโฆษกหญิง ว่าเงินดังกล่าวเป็น "แหล่งรายได้หลัก" ของเธอ อย่างไรก็ตามเจ้าหน้าที่อาวุโสของเดอะซันเดย์เทเลกราฟระบุว่าซาราห์ได้รับเงินก้อนจำนวน 3 ล้านปอนด์ สำหรับตั้งตัว และยังมีส่วนร่วมในการดูแลพระธิดาทั้งสอง

ในวันหย่า เธอต้องออกจากฐานันดรชั้นรอยัลไฮนิส แต่ยังคงบรรดาศักดิ์ "ดัชเชสแห่งยอร์ก" เพราะในพระราชหัตถเลขาพระราชทานพระราชานุญาต (letters patent) เดือนสิงหาคม พ.ศ. 2535 ระบุว่าหลังการหย่าร้างซาราห์จะไม่มีฐานันดรเป็นรอยัลไฮนิสเพราะการสมรสกับดยุกแห่งยอร์กถือว่าสิ้นสุดแล้ว หลังการหย่าเธอยังใช้ชื่อว่า **ซาราห์ ดัชเชสแห่งยอร์ก** แต่หากเธอสมรสใหม่ เธอจะต้องออกจากบรรดาศักดิ์ดังกล่าว

ต่อมาวันที่ 17 ตุลาคม พ.ศ. 2568 เจ้าชายแอนดรูว์ อดีตสามีของเธอ สละบรรดาศักดิ์ *ดยุกแห่งยอร์ก* และมีรายงานว่าซาราห์ก็จะยุติการใช้บรรดาศักดิ์ *ดัชเชสแห่งยอร์ก* ด้วย เช่นกัน สี่วันต่อมาเธอลบบรรดาศักดิ์ดังกล่าวที่เคยปรากฎในบัญชีโซเชียลมีเดียของตนเองออกทั้งหมด

## บรรดาศักดิ์
* 15 ตุลาคม พ.ศ. 2502 – 23 กรกฎาคม พ.ศ. 2529 : ซาราห์ มาร์กาเรต เฟอร์กูสัน
* 23 กรกฎาคม พ.ศ. 2529 – 30 พฤษภาคม พ.ศ. 2539 : *[[รอยัลไฮเนส]]* ดัชเชสแห่งยอร์ก
** *เฉพาะใน[[ประเทศสกอตแลนด์]]* : *[[รอยัลไฮเนส]]* เคาน์เตสแห่งอินเวอร์นิส
* 30 พฤษภาคม – 21 สิงหาคม พ.ศ. 2539 : *[[รอยัลไฮเนส]]* ซาราห์ ดัชเชสแห่งยอร์ก
* 21 สิงหาคม พ.ศ. 2539 – 17 ตุลาคม พ.ศ. 2568 : ซาราห์ ดัชเชสแห่งยอร์ก
* 17 ตุลาคม พ.ศ. 2568 – ปัจจุบัน : ซาราห์ มาร์กาเรต เฟอร์กูสัน

## อ้างอิง

หมวดหมู่:เจ้าหญิงอังกฤษ
หมวดหมู่:ราชวงศ์วินด์เซอร์
หมวดหมู่:ตระกูลเมานต์แบ็ตเทน-วินด์เซอร์
หมวดหมู่:แอนดรูว์ เมานต์แบตเทน วินด์เซอร์